62024CJ0619
SODBA SODIŠČA (peti senat)
z dne 5. februarja 2026 (
*1
)
„Predhodno odločanje – Skupna zunanja in varnostna politika – Omejevalni ukrepi, sprejeti zaradi delovanja Ruske federacije, ki povzroča destabilizacijo razmer v Ukrajini – Uredba (EU) št. 833/2014 – Člen 3i, odstavka 1 in 3ia – Priloga XXI – Prepoved uvoza blaga, ki ustvarja znatne prihodke za Rusko federacijo, v Evropsko unijo – Uvoz vozila“
V zadevi C‑619/24,
katere predmet je predlog za sprejetje predhodne odločbe na podlagi člena 267 PDEU, ki ga je vložilo Finanzgericht Düsseldorf (finančno sodišče v Düsseldorfu, Nemčija) z odločbo z dne 4. septembra 2024, ki je na Sodišče prispela 23. septembra 2024, v postopku
JG
proti
Hauptzollamt Düsseldorf,
SODIŠČE (peti senat),
v sestavi M. L. Arastey Sahún, predsednica senata, J. Passer, E. Regan, D. Gratsias (poročevalec) in B. Smulders, sodniki,
generalna pravobranilka: L. Medina,
sodni tajnik: A. Calot Escobar,
na podlagi pisnega postopka,
ob upoštevanju stališč, ki so jih predložili:
–
za JG H. Nehm, Rechtsanwalt,
–
za nemško vlado J. Möller in P. E. Wagner, agenta,
–
za češko vlado K. Najmanová, M. Smolek in J. Vláčil, agenti,
–
za nizozemsko vlado M. K. Bulterman in M. H. S. Gijzen, agentki,
–
za Evropsko komisijo M. Carpus‑Carcea in M. Kellerbauer, agenta,
na podlagi sklepa, sprejetega po opredelitvi generalne pravobranilke, da bo v zadevi razsojeno brez sklepnih predlogov,
izreka naslednjo
Sodbo
1
Predlog za sprejetje predhodne odločbe se nanaša na razlago člena 3i(1) Uredbe Sveta (EU) št. 833/2014 z dne 31. julija 2014 o omejevalnih ukrepih zaradi delovanja Rusije, ki povzroča destabilizacijo razmer v Ukrajini (UL 2014, L 229, str. 1), kakor je bila spremenjena z Uredbo Sveta (EU) 2022/576 z dne 8. aprila 2022 (UL 2022, L 111 I, str. 1), in člena 3i(3ad) Uredbe Sveta (EU) št. 833/2014 z dne 31. julija 2014 o omejevalnih ukrepih zaradi delovanja Rusije, ki povzroča destabilizacijo razmer v Ukrajini (UL 2014, L 229, str. 1), kakor je bila spremenjena z Uredbo Sveta (EU) 2023/2878 z dne 18. decembra 2023 (UL L, 2023/2878).
2
Ta predlog je bil vložen v okviru spora med JG, ruskim državljanom s prebivališčem v Düsseldorfu (Nemčija), in Hauptzollamt Düsseldorf (glavni carinski urad v Düsseldorfu, v nadaljevanju: carinski urad), ker je ta urad zasegel rabljeno motorno vozilo, ki ga je oseba JG pridobila v Rusiji in ga nato prepeljala na nemško ozemlje.
Pravni okvir
Sklep 2014/512/SZVP
3
Člen 4k Sklepa Sveta 2014/512/SZVP z dne 31. julija 2014 o omejevalnih ukrepih zaradi delovanja Rusije, ki povzroča destabilizacijo razmer v Ukrajini (UL 2014, L 229, str. 13), kakor je bil spremenjen s Sklepom Sveta (SZVP) 2022/578 z dne 8. aprila 2022 (UL 2022, L 111, str. 70), v odstavkih 1 in 6 določa:
„1.   Prepovedano je neposredno ali posredno kupovati, uvažati ali prenašati blago, ki ustvarja znatne prihodke za Rusijo in s tem omogoča njeno delovanje, ki povzroča destabilizacijo razmer v Ukrajini, v [Evropsko u]nijo, če izvira iz Rusije ali se izvaža iz Rusije.
[…]
6.   Unija sprejme potrebne ukrepe za določitev ustreznih predmetov, ki jih zajema ta člen.“
Sklep 2022/578
4
V uvodni izjavi 6 Sklepa 2022/578 je navedeno:
„Glede na resnost razmer in v odziv na vojaško agresijo Rusije proti Ukrajini je primerno uvesti dodatne omejevalne ukrepe. […] Prav tako je primerno omejiti izvoz letalskega goriva in drugega blaga v Rusijo ter uvesti dodatne uvozne omejitve za nekatero blago, ki se izvaža iz Rusije ali izvira iz nje, vključno s premogom in drugimi trdnimi fosilnimi gorivi. […]“
Uredba št. 833/2014
5
V uvodni izjavi 2 Uredbe št. 833/2014 je navedeno:
„Svet [Evropske unije] je 22. julija 2014 sklenil, da bo v primeru, da se Rusija ne bo odzvala na zahteve, izražene v sklepih Evropskega sveta z dne 27. junija 2014 in sklepih Sveta z dne 22. julija 2014, pripravljen nemudoma uvesti sveženj dodatnih znatnih omejevalnih ukrepov. Zato se zdi primerno, da se uvedejo dodatni omejevalni ukrepi za povečanje stroškov delovanja Rusije, ki spodkopava ozemeljsko nedotakljivost, suverenost in neodvisnost Ukrajine, ter dodatni omejevalni ukrepi za spodbujanje mirne rešitve krize. Ti ukrepi se bodo spremljali, glede na razvoj dogodkov na terenu, pa se lahko ukrepi začasno ustavijo ali prekličejo ali dopolnijo z drugimi omejevalnimi ukrepi.“
6
Člen 3i, ki je bil v to uredbo vstavljen z Uredbo 2022/576, določa:
„1.   Prepovedano je neposredno ali posredno kupovati, uvažati ali prenašati blago, ki ustvarja znatne prihodke za Rusijo in s tem omogoča njeno delovanje, ki povzroča destabilizacijo razmer v Ukrajini, kot je navedeno v Prilogi XXI, v Unijo, če izvira iz Rusije ali se izvaža iz Rusije.“
7
Odstavek 3a, ki je bil v ta člen 3i Uredbe št. 833/2014 dodan z Uredbo Sveta 2022/1904 z dne 8. aprila 2022 (UL 2022, L 259 I, str. 3), določa:
„Prepoved iz odstavka 1 se ne uporablja za nakupe v Rusiji, ki so potrebni za delovanje diplomatskih in konzularnih predstavništev Unije in držav članic, vključno z delegacijami, veleposlaništvi in misijami, ali za osebno uporabo državljanov držav članic in njihovih ožjih družinskih članov.“
8
Odstavki od 3aa do 3ad, ki so bili v navedeni člen 3i Uredbe št. 833/2014 vstavljeni z Uredbo 2023/2878, določajo:
„3aa.   Pristojni organi države članice lahko dovolijo uvoz blaga, namenjenega samo za osebno uporabo za fizične osebe, ki potujejo v Unijo, ali člane njihove ožje družine, in omejenega na osebne predmete, ki so v lasti teh posameznikov in očitno niso namenjeni prodaji.
3ab.   Pristojni organi lahko pod pogoji, ki se jim zdijo primerni, dovolijo, da v Unijo vstopi vozilo pod oznako […] 8703 [kombinirane nomenklature, KN], ki ni namenjeno prodaji in je v lasti državljana države članice ali ožjega družinskega člana, ki ima prebivališče v Rusiji in vozi to vozilo v Unijo samo za osebno uporabo.
3ac.   Prepoved iz odstavka 1 se ne uporablja za vstop v Unijo motornih vozil, ki se uvrščajo pod oznako […] 8703 [KN], pod pogojem, da imajo ta vozila diplomatsko registrsko tablico in so potrebna za delovanje diplomatskih in konzularnih predstavništev, vključno z delegacijami, veleposlaništvi in misijami, ali mednarodnih organizacij, ki imajo imuniteto v skladu z mednarodnim pravom, ali za osebno uporabo za njihovo osebje in člane njihovih ožjih družin.
3ad.   Prepoved iz odstavka 1 ne preprečuje, da bi bila vozila, ki so 19. decembra 2023 že na ozemlju Unije, registrirana v kateri od držav članic.
[…]“
9
Priloga XXI k Uredbi št. 833/2014, kakor je bila spremenjena z Uredbo 2022/1904, naslovljena „Seznam blaga in tehnologij iz člena 3i“, je v delu B pod oznako 8703 KN vsebovala ta opis:
„Avtomobili in druga motorna vozila, konstruirana predvsem za prevoz manj kot 10 oseb, vključno z motornimi vozili za kombinirani prevoz oseb in dirkalnimi avtomobili (razen motornih vozil iz tarifne številke 8702).“
Uredba 2022/576
10
V uvodni izjavi 2 Uredbe 2022/576 je navedeno:
„Uredba (EU) št. 833/2014 uveljavlja nekatere ukrepe, določene v Sklepu Sveta 2014/512/SZVP.“
Spor o glavni stvari in vprašanji za predhodno odločanje
11
Tožeča stranka v postopku v glavni stvari, ruski državljan s prebivališčem v Düsseldorfu (Nemčija), je 27. januarja 2023 v Rusiji kupila rabljeno motorno vozilo, ki ga je v svojem imenu registrirala v Rusiji in s katerim se je 11. maja 2023 odpeljala na Poljsko. Z ozemlja te države članice je bilo to vozilo brez registrske tablice na priklopniku prepeljano do Düsseldorfa.
12
Tožeča stranka iz postopka v glavni stvari je 28. avgusta 2023 zadevno vozilo s carinsko vrednostjo 50.390,71 EUR prijavila pri carinskem uradu, da bi se sprostilo v prosti promet. Carinski urad je z odločbo z istega dne zadevno vozilo zasegel in razveljavil carinsko deklaracijo z obrazložitvijo, da je njegov uvoz prepovedan s členom 3i(1) Uredbe št. 833/2014, kakor je bila spremenjena z Uredbo 2022/576.
13
Ker je carinski urad ugovor, ki ga je vložila tožeča stranka v postopku v glavni stvari, zavrnil iz istega razloga, kot je naveden v prejšnji točki, je ta stranka zoper odločbo o zasegu zadevnega vozila vložila tožbo pri Finanzgericht Düsseldorf (finančno sodišče v Düsseldorfu, Nemčija), ki je predložitveno sodišče. Tožeča stranka iz postopka v glavni stvari v utemeljitev te tožbe trdi, da je bilo zadevno vozilo na ozemlju Unije 19. decembra 2023, tako da bi bilo lahko v državi članici registrirano na podlagi člena 3i(3bd) Uredbe št. 833/2014, kakor je bila spremenjena z Uredbo 2023/2878. Po njegovem mnenju se ta določba ne nanaša izključno na vozila, ki izpolnjujejo pogoje iz člena 3i(3ab) in (3ac) Uredbe št. 833/2014, kakor je bila spremenjena z Uredbo 2023/2878. Tožeča stranka v postopku v glavni stvari vsekakor meni, da uvoz zadevnega vozila ne ustvarja znatnih prihodkov za Rusko federacijo, tako da naj člen 3i(1) Uredbe št. 833/2014, kakor je bila spremenjena z Uredbo 2022/576, temu uvozu ne bi nasprotoval.
14
Po mnenju predložitvenega sodišča je izid tožbe iz postopka v glavni stvari na prvem mestu odvisen od vprašanja, ali je treba člen 3i(1) Uredbe št. 833/2014, kakor je bila spremenjena z Uredbo 2022/576, razlagati tako, da se prepoved nakupa, uvoza ali prenosa blaga v Unijo iz Priloge XXI k tej uredbi, kakor je bila spremenjena z Uredbo 2022/1904, uporablja le, če je mogoče ugotoviti, da zadevno blago ustvarja znatne prihodke za Rusko federacijo in ji tako omogoča delovanje, ki povzroča destabilizacijo razmer v Ukrajini.
15
Če bi bil odgovor na to prvo vprašanje nikalen, bi bilo treba po mnenju predložitvenega sodišča na drugem mestu preučiti, ali je treba člen 3i(3ad) Uredbe št. 833/2014, kakor je bila spremenjena z Uredbo 2023/2878, razlagati tako, da možnost registracije vozila, ki je bilo na ozemlju Unije 19. decembra 2023, obstaja tudi za vozilo, ki ni zajeto s členom 3i (3ab) ali (3ac) te uredbe in katerega uvoz ali prenos v Unijo je prepovedan s členom 3i(1) navedene uredbe, kakor je bila spremenjena z Uredbo 2022/576, tako da bi moral pristojni carinski organ odpraviti zaseg zadevnega vozila.
16
V teh okoliščinah je Finanzgericht Düsseldorf (finančno sodišče v Düsseldorfu) prekinilo odločanje in Sodišču v predhodno odločanje predložilo ti vprašanji:
„1.
Ali je treba člen 3i(1) Uredbe [št. 833/2014], kakor je bila spremenjena z Uredbo [2022/576], razlagati tako, da prepoved uvoza ali prenosa blaga, navedenega v Prilogi XXI [Uredbe št. 833/2014], velja le tedaj, kadar je mogoče ugotoviti, da zadevno blago ustvarja znatne prihodke za [Rusko federacijo] in s tem omogoča njeno delovanje, ki povzroča destabilizacijo razmer v Ukrajini?
2.
Če je odgovor na prvo vprašanje nikalen: ali je treba člen 3i(3ad) Uredbe [št. 833/2014], kakor je bila spremenjena z Uredbo [2023/2878], razlagati tako, da tam dovoljena registracija vozila, ki je bilo 19. decembra 2023 na ozemlju Unije, velja tudi za motorno vozilo, ki ne spada pod člen 3i(3ab) ali (3ac) Uredbe (EU) št. 833/2014 in katerega uvoz ali prenos v Unijo je prepovedan v skladu s členom 3i(1) Uredbe (EU) št. 833/2014, in da mora pristojni carinski organ kljub tej prepovedi odpraviti zaseg zadevnega vozila?“
Vprašanji za predhodno odločanje
Prvo vprašanje
17
Predložitveno sodišče s prvim vprašanjem v bistvu sprašuje, ali je treba člen 3i(1) Uredbe št. 833/2014, kakor je bila spremenjena z Uredbo 2022/576, razlagati tako, da se prepoved nakupa, uvoza ali prenosa v Unijo iz te določbe uporablja za vse blago, ki se uvršča pod oznake KN iz Priloge XXI k tej uredbi, kakor je bila spremenjena z Uredbo 2022/1904, ne da bi bilo treba za vsako posamično transakcijo preveriti, ali zadevni nakup, uvoz ali prenos ustvarja znatne prihodke za Rusko federacijo.
18
Kar zadeva obseg člena 3i(1) Uredbe št. 833/2014, kakor je bila spremenjena z Uredbo 2022/576, je treba navesti, da je v skladu z ustaljeno sodno prakso pri razlagi določbe prava Unije treba upoštevati ne le njeno besedilo, ampak tudi njen kontekst in cilje, ki jim sledi ureditev, katere del je (sodbi z dne 17. novembra 1983, Merck_292/82, EU:C:1983:335, točka 12, in z dne 13. marca 2025, PKK/Svet, C‑72/23 P, EU:C:2025:182, točka 51 in navedena sodna praksa).
19
Besedilo te določbe določa, da je prepovedano neposredno ali posredno kupovati, uvažati ali prenašati blago, ki ustvarja znatne prihodke za Rusko federacijo in s tem omogoča njeno delovanje, ki povzroča destabilizacijo razmer v Ukrajini, kot je navedeno v Prilogi XXI k Uredbi št. 833/2014, kakor je bila spremenjena z Uredbo 2022/1904, v Unijo, če izvira iz Rusije ali se izvaža iz Rusije.
20
Predložitveno sodišče pa v predlogu za sprejetje predhodne odločbe navaja, da se različne jezikovne različice te določbe med sabo razlikujejo.
21
Natančneje, kot navaja to sodišče, je mogoče nemško in nizozemsko jezikovno različico navedene določbe razumeti tako, da mora transakcija, ki se nanaša na blago, navedeno v Prilogi k Uredbi št. 833/2014, kakor je bila spremenjena z Uredbo 2022/1904, da bi bila zajeta s prepovedjo iz iste določbe, poleg tega konkretno ustvarjati prihodke za Rusko federacijo. Drugih jezikovnih različic, kot so španska, angleška in francoska, pa naj ne bi bilo mogoče razlagati tako.
22
V zvezi s tem je treba spomniti, da v skladu z ustaljeno sodno prakso formulacija, uporabljena v eni od jezikovnih različic določbe prava Unije, ne more biti edina podlaga za razlago te določbe oziroma ne more imeti prednosti pred drugimi jezikovnimi različicami. Določbe prava Unije je treba namreč razlagati in uporabljati enotno, ob upoštevanju različic v vseh jezikih Evropske unije. Tako je treba v primeru razhajanj med različnimi jezikovnimi različicami besedila prava Unije zadevno določbo razlagati glede na splošno sistematiko in namen ureditve, katere del je (sodbi z dne 27. oktobra 1977, Bouchereau_30/77, EU:C:1977:172, točka 14, in z dne 27. novembra 2025, Svema Trade, C‑567/24, EU:C:2025:920, točka 23).
23
Tako je Sodišče v zvezi s kontekstom, v katerega spada člen 3i(1) Uredbe št. 833/2014, kakor je bila spremenjena z Uredbo 2022/576, že imelo priložnost opozoriti, da je cilj Uredbe št. 833/2014, da se v skladu s členom 215 PDEU sprejmejo ukrepi, potrebni za izvajanje Sklepa 2014/512 (sodba z dne 28. marca 2017, Rosneft, C‑72/15, EU:C:2017:236, točka 141), kot je razvidno tudi iz uvodne izjave 2 Uredbe 2022/576. V zvezi s tem člen 4k(1) Sklepa 2014/512, kakor je bil spremenjen s Sklepom 2022/578, določa, da je v Unijo prepovedano neposredno ali posredno kupovati, uvažati ali prenašati blago, ki ustvarja znatne prihodke za Rusijo in s tem omogoča njeno delovanje, ki povzroča destabilizacijo razmer v Ukrajini, če to blago izvira iz Rusije ali se izvaža iz Rusije. Poleg tega odstavek 6 tega člena 4k določa, da „Unija sprejme potrebne ukrepe za določitev ustreznih predmetov, ki jih zajema ta člen“.
24
Iz določb navedenega člena 4k izhaja, da je Unija v okviru sistema, uvedenega s tem členom, pooblaščena za določitev proizvodov, za katere je treba šteti, da njihov nakup, uvoz ali prenos ustvarjajo znatne prihodke za Rusko federacijo in za katere zato velja prepoved iz člena 4k(1) Sklepa 2014/512, kakor je bil spremenjen s Sklepom 2022/578, in iz člena 3i(1) Uredbe št. 833/2014, kakor je bila spremenjena z Uredbo 2022/576.
25
Zato člen 3i(1) Uredbe št. 833/2014, kakor je bila spremenjena z Uredbo 2022/576, ne prepoveduje nakupa, uvoza ali prenosa blaga v Unijo zgolj takrat, kadar taka transakcija, obravnavana posamično, ustvarja znatne prihodke za Rusko federacijo. Ta določba prepoveduje vse transakcije v zvezi z blagom, naštetim v Prilogi XXI k Uredbi št. 833/2014, kakor je bila spremenjena z Uredbo 2022/1904.
26
To razlago potrjujejo izjeme od te prepovedi iz člena 3i(1) Uredbe št. 833/2014, kakor je bila spremenjena z Uredbo 2022/576, ki izhajajo iz tega, da je bil v ta člen 3i z Uredbo 2022/1904 vstavljen odstavek 3a ter z Uredbo 2023/2878 odstavka 3aa in 3ab. V skladu s prvo od teh izjem se namreč prepoved iz člena 3i(1) Uredbe št. 833/2014, kakor je bila spremenjena z Uredbo 2022/576, med drugim ne uporablja za nakupe v Rusiji, ki so potrebni za osebno uporabo državljanov držav članic in njihovih ožjih družinskih članov. Podobno druge izjeme pristojnim organom držav članic omogočajo, da dovolijo, prvič, uvoz blaga, namenjenega samo za osebno uporabo fizičnih oseb, ki potujejo v Unijo, ali člane njihove ožje družine, ki je omejeno na osebne predmete, ki so v lasti teh oseb in ki očitno niso namenjeni prodaji, ter drugič, da v Unijo vstopi vozilo, ki ni namenjeno prodaji in je v lasti državljana države članice ali ožjega družinskega člana, ki ima prebivališče v Rusiji in vozi to vozilo v Unijo samo za osebno uporabo.
27
Če pa bi se prepoved iz člena 3i(1) te uredbe, kakor je bila spremenjena z Uredbo 2022/576, uporabljala le takrat, kadar bi zadevni nakup, uvoz ali prenos, obravnavani posamično, Ruski federaciji zaradi svojih posebnih značilnosti ustvarili znaten prihodek, teh izjem ne bi bilo treba določiti. Navedene izjeme se namreč, na eni strani, nanašajo na blago, kupljeno v Rusiji, ki je potrebno za osebno uporabo zadevnih fizičnih oseb. V okviru te zahteve je poudarjeno, da gre za blago, ki se v zvezi s tem šteje za nepogrešljivo, kar izključuje vsako luksuzno blago ali blago višje vrednosti od povprečne, ki lahko zato ustvari take prihodke. Na drugi strani, blago, na katero se nanašajo navedene izjeme, mora pripadati zadevnim fizičnim osebam, uvoz tega blaga pa je omejen na osebne predmete in na blago, ki očitno ni namenjeno prodaji. Iz tega sledi, da se te izjeme nanašajo na dejavnosti, ki po svoji naravi ne morejo ustvariti takih prihodkov.
28
Razlago, v skladu s katero se prepoved iz člena 3i(1) Uredbe št. 833/2014, kakor je bila spremenjena z Uredbo 2022/567, uporablja za vse blago, navedeno v Prilogi XXI k tej uredbi, kakor je bila spremenjena z Uredbo 2022/1904, ne da bi bilo treba za vsako posamezno transakcijo preveriti, ali zadevni nakup, uvoz ali prenos ustvarja znatne prihodke za Rusko federacijo, potrjuje tudi namen, ki se uresničuje z ureditvijo, katere del je ta določba.
29
Iz uvodne izjave 2 Uredbe št. 833/2014 je namreč razvidno, da je namen te uredbe uvesti dodatne omejevalne ukrepe, „za povečanje stroškov delovanja Rusije, ki spodkopavajo ozemeljsko nedotakljivost, suverenost in neodvisnost Ukrajine, [in] za spodbujanje mirne rešitve krize“.
30
Poleg tega, kot je bilo opozorjeno v točki 23 te sodbe, je cilj Uredbe št. 833/2014, kakor je bila spremenjena z Uredbo 2022/576, sprejetje ukrepov, potrebnih za izvajanje Sklepa 2014/512. V zvezi s tem je treba ugotoviti, da je bilo treba v skladu z uvodno izjavo 6 Sklepa 2022/578, s katerim je bil spremenjen ta sklep 2014/512, glede na resnost razmer in v odziv na vojaško agresijo Ruske federacije proti Ukrajini uvesti dodatne omejevalne ukrepe, ki se med drugim nanašajo na uvedbo „dodatnih uvoznih omejitev za nekatero blago, ki se izvaža iz Rusije ali izvira iz nje“.
31
Uporaba prepovedi iz člena 3i(1) te uredbe, kakor je bila spremenjena z Uredbo 2022/576, za vse blago, ki spada pod oznake KN iz Priloge XXI k tej uredbi, kakor je bila spremenjena z Uredbo 2022/1904, pa lahko učinkovito uresničuje take cilje, nasprotno pa bi bilo uresničevanje teh ciljev oteženo, če bi bila ta uporaba odvisna od ugotovitve, da zadevni izdelek, obravnavan posamično, ustvarja znatne prihodke za Rusko federacijo.
32
Glede na zgornje preudarke je treba na prvo vprašanje odgovoriti, da je treba člen 3i(1) Uredbe št. 833/2014, kakor je bila spremenjena z Uredbo 2022/576, razlagati tako, da se prepoved nakupa, uvoza ali prenosa v Unijo iz te določbe uporablja za vse blago, ki se uvršča pod oznake KN iz Priloge XXI k tej uredbi, kakor je bila spremenjena z Uredbo 2022/1904, ne da bi bilo treba za vsako posamično transakcijo preveriti, ali zadevni nakup, uvoz ali prenos ustvarja znatne prihodke za Rusko federacijo.
Drugo vprašanje
33
Predložitveno sodišče z drugim vprašanjem v bistvu sprašuje, ali je treba člen 3i(3ad) Uredbe št. 833/2014, kakor je bila spremenjena z Uredbo 2023/2878, razlagati tako, da se možnost, da se v državi članici registrira vozilo, ki je bilo 19. decembra 2023 že na ozemlju Unije, določena s to določbo, uporablja tudi za vozila, ki so na ta datum na tem ozemlju v nasprotju s prepovedjo iz člena 3i(1) Uredbe št. 833/2014, kakor je bila spremenjena z Uredbo 2022/576.
34
V zvezi s tem je treba navesti, da namen člena 3i(3ad) Uredbe št. 833/2014, kakor je bila spremenjena z Uredbo 2023/2878, ni uvesti izjeme od prepovedi iz tega člena 3i(1). Iz tega odstavka 3ad je namreč razvidno, da se ta nanaša le na registracijo vozila, ne pa na njegov nakup, uvoz ali prenos v Unijo.
35
Iz tega izhaja, da se lahko možnost, ki jo daje ta člen 3i(3ad) v zvezi z registracijo vozil, ki so 19. decembra 2023 že na ozemlju Unije, vsekakor uporablja le za vozila, katerih prisotnost na tem ozemlju ni posledica kršitve prepovedi iz člena 3i(1) Uredbe št. 833/2014, kakor je bila spremenjena z Uredbo 2022/576.
36
Glede na navedeno je treba na drugo vprašanje odgovoriti, da je treba člen 3i(3ad) Uredbe št. 833/2014, kakor je bila spremenjena z Uredbo 2023/2878, razlagati tako, da se možnost, da se v državi članici registrira vozilo, ki je bilo 19. decembra 2023 že na ozemlju Unije, določena s to določbo, ne uporablja za vozila, ki so na ta datum na tem ozemlju v nasprotju s prepovedjo iz člena 3i(1) Uredbe št. 833/2014, kakor je bila spremenjena z Uredbo 2022/576.
Stroški
37
Ker je ta postopek za stranki v postopku v glavni stvari ena od stopenj v postopku pred predložitvenim sodiščem, to odloči o stroških. Stroški za predložitev stališč Sodišču, ki niso stroški omenjenih strank, se ne povrnejo.
Iz teh razlogov je Sodišče (peti senat) razsodilo:
1.
Člen 3i(1) Uredbe Sveta (EU) št. 833/2014 z dne 31. julija 2014 o omejevalnih ukrepih zaradi delovanja Rusije, ki povzroča destabilizacijo razmer v Ukrajini, kakor je bila spremenjena z Uredbo Sveta (EU) 2022/576 z dne 8. aprila 2022,
je treba razlagati tako, da
se prepoved nakupa, uvoza ali prenosa v Unijo iz te določbe uporablja za vse blago, ki se uvršča pod oznake kombinirane nomenklature iz Priloge XXI k tej uredbi, kakor je bila spremenjena z Uredbo Sveta (EU) 2022/1904 z dne 6. oktobra 2022, ne da bi bilo treba za vsako posamično transakcijo preveriti, ali zadevni nakup, uvoz ali prenos ustvarja znatne prihodke za Rusko federacijo.
2.
Člen 3i(3ad) Uredbe št. 833/2014, kakor je bila spremenjena z Uredbo Sveta (EU) 2023/2878 z dne 18. decembra 2023,
je treba razlagati tako, da
se možnost, da se v državi članici registrira vozilo, ki je bilo 19. decembra 2023 že na ozemlju Unije, določena s to določbo, ne uporablja za vozila, ki so nata datum na tem ozemlju v nasprotju s prepovedjo iz člena 3i(1) Uredbe št. 833/2014, kakor je bila spremenjena z Uredbo 2022/576.
Podpisi
(
*1
)	Jezik postopka: nemščina.